送廖舍人江南安撫
作者：徐鉉
朝代：宋

paragraphs: 上天本愛民，治亂當有時。
傷嗟江表人，三災迭擾之。
如何遭盛明，不能免流離。
王澤限遐遠，孰云天聽卑。
賢哉廖夫子，盡忠不顧私。
朝聞青蒲奏，暮見軺車馳。
愚聞奉使者，受命不受辭。
但使民瘼瘳，無憂國賦虧。
貞觀笑割股，文侯諭治皮。
學古平生事，行行當在茲。
贈言聊執手，願子副心期。